KIRJALLINEN KYSYMYS E-0304/02

esittäjä(t): Laura González Álvarez (GUE/NGL)ja Pedro Marset Campos (GUE/NGL) komissiolle

(11. helmikuuta 2002)

Aihe: Myrkkypilvi Cartagenassa (Espanja)

Cartagena (Espanja) ja sen ympäristö on kärsinyt jo vuosia pahasta ilmanpilaantumisesta. Cartagena on itse asiassa Espanjan saastuneimpia kaupunkeja.

Lauantaina 26. tammikuuta 2002 aiheutti kemiallisten lannoitteiden, joiden määrä oli useita tonneja, tulipalo valtavan ja todennäköisesti myrkyllisen saastepilven. Lannoitteet, jotka sisälsivät typpeä, fosforia ja kaliumia, oli varastoitu kaupungin laitamilla sijaitsevassa petrokemianyksikössä toimivan Fertiberia-yrityksen siiloon. Pilvi, jonka vaikutukselle altistui noin 6 000 teollisuuslaitoksen lähistöllä asuvaa ihmistä, ulottui jopa joihinkin Cartagenan kaupunginosiin saakka. Kaksi sammutustöihin osallistunutta palomiestä joutui sairaalahoitoon saasteiden aiheuttamien iho-ongelmien vuoksi. Alueella asuvat henkilöt valittivat myös, että viranomaiset olivat viivyttäneet pelastussuunnitelman täytäntöönpanoa.

Tietääkö komissio näistä tapahtumista?

Koskeeko teollisuuslaitosten aiheuttaman ilman pilaantumisen estämisestä annettu direktiivi 84/360/ETY(1) Fertiberia-yrityksen tuotantoa?

Mihin toimiin komissio voi ryhtyä, jotta toimivaltaiset viranomaiset takaavat ilmanlaadun raja- ja ohjearvoista rikkidioksidille ja leijumalle annetussa direktiivissä 80/779/ETY(2) ja ilmanlaatustandardeista typpidioksidille annetussa direktiivissä 85/203/ETY(3) säädettyjen ilmanlaadun raja-arvojen noudattamisen?

Mitä toimia komissio ehdottaa toteutettavaksi, jotta tämänkaltaiset onnettomuudet eivät toistu?

(1) EYVL L 188, 16.7.1984, s. 20.

(2) EYVL L 229, 30.8.1980, s. 30.

(3) EYVL L 87, 27.3.1985, s. 1.

Margot Wallströmin komission puolesta antama vastaus

(3. huhtikuuta 2002)

Keskiviikkona 30. tammikuuta 2002 Espanjan viranomaiset ilmoittivat komissiolle lannoitteita valmistavassa Fertiberia-yrityksessä tapahtuneesta onnettomuudesta. Yritys sijaitsee Cartagenassa, Murciassa. Viranomaiset sovelsivat siis tarkasti vaarallisista aineista aiheutuvien suuronnettomuusvaarojen torjunnasta 9 päivänä joulukuuta 1999 annetun neuvoston direktiivin 96/82/EY(1) 15 artiklan 1 kohtaa. Kyseistä direktiiviä kutsutaan myös Seveso-direktiiviksi, ja se on saatettu osaksi Espanjan lainsäädäntöä kuninkaallisella asetuksella (Real Decreto) 1254/1999.

Edellä mainitun 15 artiklan 1 kohdan mukaan jäsenvaltioiden on ilmoitettava komissiolle mahdollisimman pian niiden alueella tapahtuvista vakavista onnettomuuksista, jotka täyttävät tietyt direktiivissä säädetyt vaarallisuutta koskevat perusteet.

Fertiberia-yritys kuuluu laitoskokonaisuuteen, jonka on noudatettava Seveso-direktiiviä. Direktiivin tavoitteena on estää vaarallisista aineista aiheutuvat vakavat onnettomuudet ja rajoittaa niiden ihmisille ja ympäristölle aiheuttamia seurauksia.

Fertiberiaan sovelletaan kaikkia direktiivin 96/82/EY säännöksiä.

Toiminnan harjoittajien on esitettävä turvallisuusselvitys, jossa on muun muassa

- osoitettava, että suuronnettomuuden vaarat on tunnistettu ja että on ryhdytty tarpeellisiin toimiin niiden estämiseksi ja tällaisten onnettomuuksien ihmisille ja ympäristölle aiheuttamien seurauksien rajoittamiseksi

- osoitettava, että kaikkien laitosten toimintaan liittyvien varastojen, laitteiden ja perusrakenteiden suunnittelussa, rakentamisessa, käytössä ja kunnossapidossa on otettu huomioon riittävä turvallisuus- ja luotettavuustaso, kun niillä on yhteys tuotantolaitoksessa esiintyviin suuronnettomuusvaaroihin.

On korostettava, että direktiivissä 96/82/EY on muitakin vaatimuksia, kuten turvallisuusselvityksen asettaminen yleisön saataville tai ulkoisten ja sisäisten pelastussuunnitelmien laatiminen. Direktiivin 18 artiklassa vaaditaan myös, että toimivaltaisten viranomaisten on otettava käyttöön tarkastusjärjestelmä tai muita kyseiseen tuotantolaitostyyppiin soveltuvia keinoja.

Lisäksi on muistettava, että direktiivin 14 artiklan 1 kohdan c alakohdassa vaaditaan, että toiminnanharjoittaja ilmoittaa toimivaltaiselle viranomaisille suunnitelluista toimista onnettomuuden keskipitkän ja pitkän aikavälin vaikutusten lieventämiseksi ja onnettomuuden toistumisen estämiseksi.

Komissio uskoo, että onnettomuusriskiä ja onnettomuuksien seurauksia voidaan vähentää tuntuvasti siten, että toiminnanharjoittajat soveltavat tarkasti direktiiviä 96/82/EY ja toimivaltaiset viranomaiset huolehtivat asianmukaisesta valvonnasta.

Kyseessä oleva tuotantolaitos on komission tietojen mukaan ollut toiminnassa vuodesta 1969 alkaen. Sitä voidaan pitää teollisuuslaitosten aiheuttaman ilman pilaantumisen estämisestä 28 päivänä kesäkuuta 1984 annetun neuvoston direktiivin 84/360/ETY liitteen I luettelossa mainittuna epäorgaanisia peruskemikaaleja valmistavana laitoksena. Direktiivin mukaan teollisuuslaitoksen toiminnalle on saatava ennakkolupa.

Jo luvan saaneiden tai ennen 1. kesäkuuta 1987 toiminnassa olevien tuotantolaitosten osalta jäsenvaltioiden on toteutettava toimia ja strategioita mukauttaakseen nämä laitokset asteittain parhaaseen saatavilla olevaan tekniikkaan. Toimissa ja strategioissa on otettava huomioon muun muassa laitoksen jäljellä oleva käyttöaika, sen aiheuttamien päästöjen laatu ja määrä sekä se, ettei kyseiselle laitokselle aiheudu kohtuuttomia kustannuksia.

Direktiivi 84/360/ETY kumotaan lokakuun 2007 loppuun mennessä. Epäorgaanisten peruskemikaalien valmistamiseen tarkoitetut kemialliset laitokset kuuluvat kuitenkin myös ympäristön pilaantumisen ehkäisemisen ja vähentämisen yhtenäistämiseksi 24 päivänä syyskuuta 1996 annetun neuvoston direktiivin 96/61/EY(2) soveltamisalaan (katso liitteen I kohta 4.2). Toimivaltaisen viranomaisen on varmistettava, että Fertiberian laitos toimii direktiivin vaatimusten mukaisesti viimeistään lokakuun 2007 loppuun mennessä. Direktiivin mukaan laitosta on käytettävä siten, että toteutetaan kaikki asiaankuuluvat saastumista estävät toimenpiteet, ei aiheuteta merkittävää saastumista, valvotaan jätteiden syntymistä, käytetään energiaa tehokkaasti, ehkäistään onnettomuuksia ja palautetaan tuotantoalue tyydyttävään tilaan heti toiminnan päättymisen jälkeen. Vaatimuksena on yhtenäistetty lupa, jonka ehdot perustuvat parhaaseen saatavilla olevaan tekniikkaan ja jossa otetaan huomioon laitoksen tekniset ominaisuudet, sen sijainti ja paikalliset ympäristöolosuhteet.

On huomattava, että molempien direktiivien mukaan toimivaltaisen viranomaisen on määrättävä yksittäisissä luvissa sitovat päästöjen raja-arvot.

Lokakuussa 2001 käynnistettiin komission järjestämä tietojenvaihto parhaan saatavilla olevan tekniikan määrittämiseksi lannoiteteollisuudelle. Lopullisen viiteasiakirjan on määrä valmistua kahden vuoden kuluessa.

Ilmanlaadun raja- ja ohjearvoista rikkidioksidille ja leijumalle 15 päivänä heinäkuuta 1980 annetun neuvoston direktiivin 80/779/EY ja ilmanlaatustandardeista typpidioksidille 7 päivänä maaliskuuta 1985 annetun neuvoston direktiivin 85/203/ETY mukaan jäsenvaltioiden on toteutettava

asianmukaiset toimenpiteet varmistaakseen, ettei raja-arvoja ylitetä. Lisäksi niiden on laadittava toimintasuunnitelmia ilmanlaadun asteittaiseksi parantamiseksi alueilla, joilla ylityksiä on odotettavissa. Jäsenvaltioiden on tiedotettava komissiolle kaikista raja-arvojen ylityksistä. On kuitenkin huomattava, että näiden direktiivien pääasiallinen tarkoitus on pikemminkin rajoittaa tavanomaisten päästölähteiden aiheuttamaa saastumista kuin vähentää satunnaisten päästöjen vaaraa.

(1) EYVL L 10, 14.1.1997.

(2) EYVL L 257, 10.10.1996.